Potrivit apropiaţilor, Mica ştia de aproximativ un an că o boală necruţătoare i s-a instalat în ficat şi că are şanse extrem de mici să îşi revină, dar a păstrat acest lucru un secret, informează click.ro.

Starea ei s-a înrăutăţit, iar la mijlocul lunii ianuarie a fost internată la Spitalul Universitar, fiind apoi transferată, în stare din ce în ce mai gravă, la Fundeni.

Până în ultimele zile petrecute în afara spitalului, Mica a mers la serviciu, fiind IT-ist la IBM, şi a ieşit alături de prieteni în cluburile de karaoke. Pe 17 ianuarie, Mica a postat pe Facebook un mesaj tulburător: „I married not in sickness and in health, but instead, I married sickness Himself. And our best man is currently the Universitary Hospital. Our host, rather“ (Nu m-am căsătorit cu cineva ca să-mi fie alături la bine şi la rău, ci m-am căsătorit cu Boala însăşi. Iar cavalerul nostru de onoare, sau mai bine zis gazda noastră, este Spitalul Universitar n.r.).

După rolul din Abracadabra, Michaela Niculescu (31 de ani) a renunţat la lumea artistică şi a urmat Facultatea de Limbi şi Literaturi Străine. Ea a obţinut două diplome de doctorat, la Oxford şi Viena. După ce a lucrat ca traducător, redactor şi producător la Humanitas, a devenit lector universitar şi s-a angajat la IBM.